નૂડાનો ડીપી જાહેર થવા છતાં તેમાં સમાવિષ્ટ 8 ગામોની નૂડામાંથી બાકાત રાખવાની માગ ચાલુ જ રહી છે. મળતી માહિતી મુજબ પૂર્ણા નદીપારના આ 8 ગામોના સરપંચો, આગેવાનો વગેરે જલાલપોરના ધારાસભ્ય આર.સી. પટેલ સાથે 27મીને મંગળવારે ગાંધીનગર પહોંચ્યા હતા. ગાંધીનગરમાં નાયબ મુખ્યમંત્રી અને શહેરી વિકાસમંત્રી નીતિન પટેલને મળ્યા હતા. નીતિન પટેલ સમક્ષ 8 ગામોને નૂડામાંથી બાકાત રાખવાની રજૂઆત કરી હતી. આ રજૂઆતમાં ગામોની ભૌગોલિક સ્થિતિ, નવસારીથી 10 કિલોમીટર દૂરનું ભૌગોલિક અંતર વગેરે ધ્યાને રાખી નૂડામાંથી બાકાત રાખવાની માગ કરી હતી. નાયબ મુખ્યમંત્રી નીતિન પટેલે લોકપ્રતિનિધિઓની રજૂઆતો સાંભળી હતી. અસરગ્રસ્ત ગામના લોકો સરકાર પાસે સકારાત્મક નિર્ણયની અપેક્ષા રાખી રહ્યા છે.